KIRJALLINEN KYSYMYS E-2186/01

esittäjä(t): José Gil-Robles Gil-Delgado (PPE-DE) komissiolle

(23. heinäkuuta 2001)

Aihe: Espanjan kieltä koskeva erilainen kohtelu Eurooppa-koulussa

Tietääkseni tavanomainen käytäntö kaikissa Eurooppa-kouluissa on, että kategoria III:een kuuluvat lapset hyväksytään mihin tahansa koulun osastoon.

Vastauksessaan tätä asiaa koskevaan kysymykseen, jonka Euroopan parlamentin vetoomusvaliokunta esitti 26. toukokuuta 1999 pitämässään kokouksessa, komissio totesi, että Münchenin Eurooppa-koulu, joka on kaupungin ja sen ympäristön ainoa espanjankielistä opetusta tarjoava oppilaitos, ei ole syrjinyt espanjalaisia oppilaita rajoittamalla heidän sisäänpääsyään, koska kategoria I:een kuuluvia oppilaita on vähän.

Saamieni tietojen mukaan vuonna 1999 kategoria III:een kuluvien oppilaiden sisäänpääsykriteerit muihin osastoihin olivat huomattavasti väljemmät kuin Espanjan osastoon pyrkivien, vaikka sisäänpääsykriteerit täyttävien lasten lukumäärä oli pienempi. (Kolmesta pienestä osastosta, espanjan, hollannin ja kreikan osastoista, espanjan osasto on pienin, lasten lukumäärä on ainoastaan 32, joista 47 prosenttia kuuluu kategoria III:n oppilaisiin. Kategoria III:een kuuluvien oppilaiden osuus hollannin ja kreikan osastoissa on kuitenkin korkeampi. 62 prosenttia hollannin ja 66 prosenttia kreikan osastossa.)

Jos edellä esitetyt tiedot pitävät paikkansa, voiko komissio ilmoittaa, miksi eri kansallisuuksiin on sovellettu erilaisia sisäänpääsykriteereitä?

Neil Kinnockin komission puolesta antama vastaus

(2. lokakuuta 2001)

Münchenin Eurooppa-koulun perustamisen, joka vahvistettiin pöytäkirjalla 15. syyskuuta 1975, ensisijaisena ja jatkuvana tarkoituksena on kouluttaa Euroopan patenttiviraston (EPO) henkilöstön lapsia. Oppilaaksi otetaan Eurooppa-koulujen johtokunnan antamien sääntöjen

mukaisesti myös muita lapsia, jotka ovat Euroopan yhteisön jäsenvaltion kansalaisia tai eurooppapatenttien myöntämisestä tehdyn yleissopimuksen osapuolena olevan maan kansalaisia. Koska tällä koululla on erityinen suhde EPO:hon, kyseinen toimielin vastaa suurimmasta osasta koulun rahoitusta.

Johtokunta teki 25. ja 26. toukokuuta 1976 pitämässään kokouksessa seuraavan päätöksen:

1. Oppilaaksi on otettava lapset, joiden vanhemmat kuuluvat EPO:n henkilöstöön sekä Münchenin Eurooppa-koulun henkilöstöön (I kategoriaan kuuluvat oppilaat).

2. Jos paikkoja on jäljellä, oppilaaksi voidaan ottaa myös lapsia, jotka ovat Euroopan yhteisön jäsenvaltion kansalaisia tai eurooppapatenttien myöntämisestä tehdyn yleissopimuksen osapuolena olevan maan kansalaisia (III kategoriaan kuuluvat oppilaat). Ilmaus paikkoja on jäljellä tarkoittaa luokassa olevia oppilaspaikkoja, jotka voidaan täyttää ilman, että luokka on jaettava.

Oppilaaksi ottamisesta ja oppilaiden luokittelusta päättää koulun rehtori.

Liittyen erityiseen kysymykseen siitä, onko koulu soveltanut III kategoriaan kuuluvien oppilaiden pääsyvaatimuksia kansallisuuksittain yhtä täsmällisesti ja ilman syrjintää erityisesti espanjan, hollannin ja kreikan kielen osastoilla, komissio voi esittää koulun johdolta saadut seuraavat tiedot:

1. Lukuvuonna 20012002 espanjan kielen osastolla oppilaita oli 42 (mukana 18 III kategoriaan kuuluvaa oppilasta), kreikan kielen osastolla 39 (mukana 18 III kategoriaan kuuluvaa oppilasta) ja hollannin kielen osastolla 41 (mukana 25 III kategoriaan kuuluvaa oppilasta).

Se, että III kategoriaan kuuluvien oppilaiden prosenttiosuus verrattuna I kategoriaan kuuluvien oppilaiden osuuteen ei ole sama kolmella kyseisellä kieliosastolla, ei johdu koulun harjoittamasta syrjinnästä. Tähän on muita syitä, kuten esimerkiksi I kategoriaan kuuluvien oppilaiden puute kieliosaston tietyillä luokilla. Tilanne on ollut tällainen espanjan kielen osastolla, jossa ei ollut vuonna 1997 ensimmäistä luokkaa eikä vuonna 1998 toista luokkaa, koska yhtään I kategoriaan kuuluvaa oppilasta ei ollut kirjoittautunut näille luokille. Tämä on johtokunnan asettamien sääntöjen mukaan ainoa edellytys, joka sallii uusien luokkien perustamisen.

2. Koulun johto valitsee III kategoriaan kuuluvat oppilaat koulun kaikilla kieliosastoilla olevien paikkojen täyttämiseksi seuraavin perustein: jäsenvaltioiden diplomaattien ja EPO:n hyväksymien patenttiasiamiesten lapset, muista Eurooppa-kouluista siirtyvät lapset ja kouluun jo otettujen lasten sisarukset. Koulun johto voi hyväksyä myös muita oppilaita kasvatuksellisista syistä esimerkiksi, jos luokassa on hyvin vähän I kategoriaan kuuluvia oppilaita. Tässä tapauksessa valinta suoritetaan äänestämällä.

3. Münchenin Eurooppa-koulussa on espanjan ja kreikan kielen osastot ainoastaan ala-asteella, kun taas hollannin kielen osasto on sekä ala-asteella että yläasteella ja lukiossa. Hollannin kielen osastoon kuuluu kolme ala-asteen yhdysluokkaa, kun taas espanjan ja kreikan kielen osastoilla on ainoastaan kaksi ala-asteen yhdysluokkaa. Tämä selittää kategoriaan III kuuluvien oppilaiden hieman suuremman prosenttiosuuden hollannin kielen osaston joillakin ala-asteen luokilla.

Ottaessaan kaikki nämä objektiiviset tekijät huomioon komissio ei näe mitään todisteita kansallisuuteen perustavasta syrjinnästä Münchenin Eurooppa-kouluun hakeneiden III kategoriaan kuuluvien oppilaiden hyväksymisjärjestelyissä.